作者:張喬
標題:華山
內容:青蒼河一隅，氣狀杳難圖。卓傑三峰出，高奇四嶽無。力疑擎上界，勢獨壓中區。眾水東西走，群山遠近趨。天回諸宿照，地聳百靈扶。石壁煙霞麗，龍潭雨雹粗。澄凝臨甸服，險固束神都。淺覺川原異，深應日月殊。鶴歸青靄合，仙去白雲孤。瀑漏斜飛凍，松長倒掛枯。每來尋洞穴，不擬返江湖。儻有芝田種，巖間老一夫。